വാട്ടര് അതോറിറ്റിയുടെ അധിക ബില്ലിനെതിരേ കണ്സ്യൂമര് കമ്മിഷന്റെ വിധി മാവേലിക്കര: വാട്ടര് അതോറിറ്റി അന്യായമായി ഉപഭോക്താക്കള്ക്ക് നല്കിയ അധിക ബില് തുകയ്ക്കെതിരേ കണ്സ്യൂമര് കമ്മിഷന്റെ വിധി. ഇ അബാക്കസ് സിസ്റ്റം ഉപയോഗിച്ച് ഉപഭോക്താക്കള്ക്ക് അതോറിറ്റി ബില് നല്കാന് തുടങ്ങിയതോടെയാണ് ഗാര്ഹിക ഉപഭോക്താക്കള് വെട്ടിലായത്. കുടിശിക ഉടന് അടച്ചില്ലെങ്കില് ഗാര്ഹിക ഉപയോഗത്തിനുള്ള കുടിവെള്ള കണക്ഷനുകള് വിഛേദിക്കുമെന്ന് അതോറിറ്റി അറിയിച്ചതിനെ തുടര്ന്നാണ് ഉപഭോക്താക്കള് കമ്മിഷനെ സമീപിച്ചത്. ബില്ലില് രേഖപ്പെടുത്തിയിരിക്കുന്ന തുക അത്രയും അടയ്ക്കാന് ഉപഭോക്താക്കള് ബാധ്യസ്ഥരാണന്നായിരുന്നു അധികൃതരുടെ നിലപാട്. എന്നാല് ബില് തുക ഉയരാനുള്ള കാരണം വിശദീകരിക്കാന് അതോറിറ്റിക്ക് കഴിഞ്ഞില്ല. ഗഡുക്കളായി പണം അടയ്ക്കാനുള്ള സൗകര്യം ചെയ്ത് നല്കാമെന്ന് അതോറിറ്റി അറിയിച്ചു. ഇതേത്തുടര്ന്ന് ആറാട്ടുപുഴ ഗ്രാമപഞ്ചായത്തംഗമായിരുന്ന ശ്യാംകുമാര് ഉപഭോക്താക്കളുടെ യോഗം വിളിച്ചു ചേര്ത്തു. തുടര്ന്ന് രാമഞ്ചേരിയില്നിന്നുള്ള ഉപഭോക്താക്കള് കമ്മിഷനെ സമീപിക്കുകയായിരുന്നു. പരാതികള് പരിശോധിച്ച കമ്മിഷന് വാട്ടര് അതോറിറ്റി പരാതിക്കാര്ക്ക് നല്കിയ ബില്ലുകള് അസാധുവാക്കുകയും പരാതിക്കാര്ക്ക് നഷ്ടപരിഹാരവും കോടതി ചെലവും നല്കാന് ഉത്തരവിടുകയും ചെയ്തു. പരാതിക്കാര്ക്കുവേണ്ടി അഡ്വ.ബേബിശ്രീജ ഹാജരായി.